CELEX: 32017R0781
Language: lt
Date: 2017-05-05 00:00:00
Title: 2017 m. gegužės 5 d. Komisijos įgyvendinimo reglamentas (ES) 2017/781, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką panaikinamas veikliosios medžiagos metilnonilketono patvirtinimas ir iš dalies keičiamas Komisijos įgyvendinimo reglamentas (ES) Nr. 540/2011 (Tekstas svarbus EEE. )

6.5.2017   
            
            
               LT
            
            
               Europos Sąjungos oficialusis leidinys
            
            
               L 118/1
            
         KOMISIJOS ĮGYVENDINIMO REGLAMENTAS (ES) 2017/781
   2017 m. gegužės 5 d.
   kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką panaikinamas veikliosios medžiagos metilnonilketono patvirtinimas ir iš dalies keičiamas Komisijos įgyvendinimo reglamentas (ES) Nr. 540/2011
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 21 straipsnio 3 dalyje numatytą antrą galimybę ir 78 straipsnio 2 dalį,
   kadangi:
   
               (1)
            
            
               Komisijos direktyva 2008/127/EB (2) metilnonilketonas įtrauktas į Tarybos direktyvos 91/414/EEB (3) I priedą kaip veiklioji medžiaga. Komisijos įgyvendinimo reglamente (ES) Nr. 608/2012 (4) nustatyta, kad pranešėjas, kurio prašymu metilnonilketonas įtrauktas į minėtą priedą, turi pateikti išsamesnę patvirtinamąją informaciją apie a) medžiagos, su kuria buvo atlikti žinduolių toksikologiniai ir ekologiniai bei toksikologiniai tyrimai, specifikacijas, b) specifikacijas kartu su patvirtinamaisiais partijos duomenimis ir patvirtintais analizės metodais, c) atitinkamą tos medžiagos ir potencialių virsmo produktų išlikimo ir elgsenos aplinkoje vertinimą ir d) vandens ir dirvožemio gyviesiems organizmams keliamą pavojų. a ir b punktuose nurodyta informacija turėjo būti pateikta iki 2013 m. balandžio 30 d., c ir d punktuose nurodyta informacija – iki 2015 m. gruodžio 31 d.;
            
         
               (2)
            
            
               į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (5) priedo A dalyje;
            
         
               (3)
            
            
               pranešėjas nepateikė 1 konstatuojamosios dalies c ir d punktuose nurodytos patvirtinamosios informacijos iki 2015 m. gruodžio 31 d. Pranešėjas taip pat neatsakė į Komisijos raštą, kuriuo jam buvo suteikta galimybė paaiškinti jo poziciją prieš priimant sprendimą panaikinti veikliosios medžiagos patvirtinimą;
            
         
               (4)
            
            
               taigi, yra tikslinga panaikinti metilnonilketono patvirtinimą;
            
         
               (5)
            
            
               todėl Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas;
            
         
               (6)
            
            
               valstybėms narėms turėtų būti skirtas laikotarpis augalų apsaugos produktų, kurių sudėtyje yra šios veikliosios medžiagos, registracijai panaikinti. Tikslinga apriboti lengvatinį laikotarpį, kurį valstybės narės pagal Reglamento (EB) Nr. 1107/2009 46 straipsnį gali nustatyti augalų apsaugos produktams, kurių sudėtyje yra šios veikliosios medžiagos;
            
         
               (7)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Patvirtinimo panaikinimas
   Veikliosios medžiagos metilnonilketono patvirtinimas yra panaikinamas.
   2 straipsnis
   Įgyvendinimo reglamento (ES) Nr. 540/2011 pakeitimas
   Iš Įgyvendinimo reglamento (ES) Nr. 540/2011 priedo A dalies išbraukiama 238 eilutė (metilnonilketonas).
   3 straipsnis
   Pereinamojo laikotarpio priemonės
   Valstybės narės panaikina augalų apsaugos produktų, kurių sudėtyje yra veikliosios medžiagos metilnonilketono, registraciją ne vėliau kaip 2017 m. rugpjūčio 26 d.
   4 straipsnis
   Lengvatinis laikotarpis
   Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis turi būti kuo trumpesnis ir baigtis ne vėliau kaip 2018 m. rugpjūčio 26 d.
   5 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. gegužės 5 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 309, 2009 11 24, p. 1.
   
      (2)  2008 m. gruodžio 18 d. Komisijos direktyva 2008/127/EB, iš dalies keičianti Tarybos direktyvos 91/414/EEB nuostatas dėl keleto veikliųjų medžiagų įtraukimo (OL L 344, 2008 12 20, p. 89).
   
      (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).
   
      (4)  2012 m. liepos 6 d. Komisijos įgyvendinimo reglamentas (ES) Nr. 608/2012, kuriuo dėl veikliųjų medžiagų denatonio benzoato, metilnonilketono ir augalinių aliejų ir (arba) šaltmėčių aliejaus patvirtinimo sąlygų iš dalies keičiamas Įgyvendinimo reglamentas (ES) Nr. 540/2011 (OL L 177, 2012 7 7, p. 19).
   
      (5)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).